Foto: Facebook

„Astăzi, la propunerea președintelui Senatului, am aprobat înființarea Grupului de lucru pentru identificarea soluțiilor legislative privitoare la ameliorarea funcționării Justiției, (...) urmând ca pe parcursul acestei săptămâni grupurile parlamentare să își desemneze reprezentanții în Grupul de lucru, ca el să devină funcțional. Prima întâlnire este stabilită pentru 29 octombrie, la ora 10,00, pentru constituirea în sine și pentru a lua cunoștință de primele aspecte”, a declarat vicepreședintele social-democrat al Senatului Ioan Chelaru, la finalul ședinței de luni a Biroului permanent.

El a explicat că nevoia înființării acestui Grup de lucru a reieșit în urma întâlnirilor pe care conducerea Senatului le-a avut, în ultima perioadă, cu reprezentanții instituțiilor din Justiție.

„După cum știți, pe parcursul ultimelor săptămâni, la inițiativa Biroului permanent al Senatului și a președintelui, au avut loc întâlniri cu toate categoriile profesionale din lumea Justiției și a reieșit nevoia înființării unui organism de lucru, de colaborare și de cunoaște a instituțiilor, a ideilor și a metodelor prin care într-un grup de lucru comun putem identifica soluții legislative pe care noi să le punem în practică astfel ca Justiția să funcționeze cât mai aproape de parametrii și de nevoile societății”, a mai spus Chelaru.